25. juni 2018

**Katja og Nicolai springer ud som årets første HHX studenter** **på Tradium Mariagerfjord**

Der var stor jubel på Tradium Mariagerfjord i dag, hvor Katja Weibrecht Byrialsen og Nicolai Risager sprang ud på samme tid som årets første HHX studenter. Familierne stod klar med de flotte blå huer og buketter til de glade studenter, og det var henholdsvis storesøster og storebror, der havde æren af at sætte huerne på. I fællesskab hejste de flaget til tops og den blå himmel passede perfekt til deres blå huer.

Det sidste eksamensfag var DIO, som er det internationale område. Og studenterne kom verden rundt, da de blev eksamineret i international økonomi.

Katja Weibrecht Byrialsen, der går i 3. b og bor i Nørager, var her på den sidste dag skarp på korruption i de afrikanske lande, og hvordan den kan forebygges og fik et 10 tal for sin sidste eksamen.

”Nu er planen at tage et sabbatår med et arbejde og derefter læse videre som enten jurist eller revisor. Jeg synes, de sidste tre år på HHX er fløjet af sted og føles som ét år. Det bedste har været, at vi har fået så tæt et sammenhold”, fortæller Katja, som nu skal hjem og fejre eksamen med familien.

**Verden venter**

Nicolai Risager, der går i 3. c og er fra Als, sluttede af med et 7 tal efter eksamen om løveøkonomierne i Afrika, som er de lande, der har stor vækst. Han analyserede bl.a. Congos økonomiske udvikling. Og den nye viden om verdens økonomi kommer han til at bruge efter sommerferien, hvor han fra august drager ud i verden.

”Jeg har fået praktikplads i udlandet og skal flytte til München, og arbejde i et firma, der producerer microchips. Det glæder jeg mig til, og med min HHX i bagagen føler jeg mig godt rustet til at flytte udenlands. Det har været en spændende tid på handelsgymnasiet, og for mig har det været vigtigt at gå et sted, hvor alle kender alle”, fortæller Nicolai Risager.

Nu venter fester med familier og venner hele ugen.

**Foto**

**Kontakt**

Anette Skovlykke Nielsen, Rektor Tradium Mariagerfjord

Telefon: [2554 9900](tel:+4525549900)

Mail: ani@tradium.dk

**Om Tradium**

Erhvervsskolen Tradium er et uddannelsesmæssigt kraftcenter, som udbyder en lang række ungdoms-, voksen- og efteruddannelser inden for det merkantile og tekniske område: hhx, htx, eux, eud og AMU. Skolen beskæftiger 500 medarbejdere og underviser 3.200 årselever på syv adresser i Randers, Hobro og Pederstrup. Tradium har en vision om at sætte læring i bevægelse og være en internationalt orienteret og stærk partner for erhvervslivet samt en udviklende og attraktiv arbejdsplads med professionelle medarbejdere. Læs mere på [www.tradium.dk](http://www.tradium.dk) og følg os på Facebook